อัญเชิญพระบรมเกศาธาตุ ประเทศศรีลังกา มาประดิษฐาน ณ ตำหนักเพชร วัดบวรนิเวศวิหาร
อัญเชิญพระบรมเกศาธาตุ ประเทศศรีลังกา มาประดิษฐาน ณ ตำหนักเพชร วัดบวรนิเวศวิหาร นายอิทธิพล คุณปลื้ม รัฐมนตรีว่าการกระทรวงวัฒนธรรม และนายอดิศักดิ์ ภาณุพงศ์ ประธานฝ่ายคฤหัสถ์ โครงการอัญเชิญพระบรมเกศาธาตุ พร้อมด้วยผู้แทนจากหน่วยงานที่เกี่ยวข้อง ให้การต้อนรับคณะผู้แทนที่เดินทางมาจากประเทศศรีลังกา เพื่ออัญเชิญพระบรมสารีริกธาตุ ส่วนพระบรมเกศาธาตุ ของพระพุทธเจ้าจากวัดมัลละวัตตะ ประเทศศรีลังกา มาประดิษฐาน ณ ตำหนักเพชร วัดบวรนิเวศวิหาร เนื่องในโอกาสมหามงคลพระราชพิธีบรมราชาภิเษกของพระบาทสมเด็จพระวชิรเกล้าเจ้าอยู่หัว และยังเป็นการฉลองวาระครบรอบ 266 ปีแห่งพุทธศาสนานิกายสยามวงศ์ในประเทศศรีลังกา และในโอกาสเจริญสัมพันธไมตรีที่แน่นแฟ้นสืบเนื่องมาเป็นเวลานานกว่า 700 ปี ของเถรวาทไทย–ศรีลังกามาจนถึงปัจจุบัน รวมทั้งเพื่อให้พุทธศาสนิกชนชาวไทย ได้ร่วมกราบสักการะบูชา เพื่อความเป็นสิริมงคลรัฐมนตรีว่าการกระทรวงวัฒนธรรม กล่าวว่า โครงการอัญเชิญพระบรมเกศาธาตุ และพระบรมสารีริกธาตุนับเป็นการเจริญความสัมพันธ์อันดีระหว่างประเทศศรีลังกาและประเทศไทย โดยเฉพาะทางด้านพุทธศาสนา โดยครั้งนี้นับว่าเป็นวาระพิเศษอย่างมาก ที่ทางศรีลังกาได้อัญเชิญพระบรมเกศาธาตุมาประดิษฐานนอกประเทศเป็นครั้งแรก จึงขอเชิญชวนพุทธศาสนิกชนไทย ร่วมกราบสักการะเพื่อเป็นสิริมงคลยิ่งพระบรมเกศาธาตุของพระพุทธเจ้าจากวัดมัลละวัตตะ ประเทศศรีลังกา จะประดิษฐาน ณ ตำหนักเพชร วัดบวรนิเวศวิหาร ตั้งแต่วันนี้ 15 ธันวาคม 2562 จนถึงวันที่ 15 มกราคม 2563 รวมเวลา 32 วัน โดยพุทธศาสนิกชนชาวไทย สามารถเข้ากราบสักการะได้วันละ 3 รอบ รอบแรกเวลา 06.30 น. รอบที่สอง 10.30 น. และรอบที่สาม เวลา 17.00 น. ซึ่งพุทธศาสนิกชนที่จะมากราบสักการะพระบรมเกศาธาตุนั้น จะต้องแต่งกายชุดสุภาพสีขาว